## Els viatges en transport públic en l’àrea metropolitana de València creixen un 15 % fins als 124,3 milions en el primer semestre

*** El conseller Martínez Mus preveu que es mantinga la tendència gràcies a la reducció de tarifes i la gratuïtat per a menors de 31 anys**

L’Autoritat de Transport Metropolità de València (ATMV) ha registrat, durant el primer semestre de 2024, un total de 124,3 milions de viatges, la qual cosa suposa un increment del 15 % respecte al mateix període de l’any interior i consolida la tendència de creixement que es va detectar en el primer quadrimestre.

Tal com ha explicat el conseller de Medi Ambient, Infraestructures i Territori, Vicente Martínez Mus, està previst que “es mantinga la tendència després de la decisió del Consell presidit per Carlos Mazón de prorrogar les reduccions de tarifes al 50 % en els títols i la gratuïtat per als menors de 31 anys”.

Els títols integrats en SUMA de l’ATMV han sigut, de nou, els més utilitzats, ja que suposen el 72 % dels desplaçaments, és a dir, al voltant de 89 milions de viatges, la qual cosa suposa un increment del 27 % respecte al mateix període de 2023. Cal recordar que la targeta SUMA integra tots els modes de transport de l’àrea metropolitana de la capital valenciana que inclou els servicis de Metrovalencia, Metrobús, EMT i Renfe Rodalia, a més d’oferir un transbordament gratuït.

Respecte al títol gratuït per a menors de 31 anys, en el primer semestre de 2024 s’han registrat 40,4 milions de viatges, la qual cosa representa un 32,5 % del total.

Per servicis, el més utilitzat ha sigut l’EMT (amb 58,1 milions de viatges) i el de Metrovalencia (53,2 milions). Després venen els autobusos metropolitans (8,6 milions) i Renfe Rodalia (3,7 milions). Dins dels títols de l’ATMV, els més utilitzats són la targeta gratuïta per a jóvens amb 40,4 milions i el SUMA10 de deu viatges, amb 39,1 milions.

Vicente Martínez Mus ha destacat “l’esforç que està duent a terme la Generalitat per a mantindre un servici de qualitat amb tarifes reduïdes per a ajudar les famílies i fomentar la mobilitat sostenible”. En este sentit, el conseller ha recordat que el cost mitjà del desplaçament en transport públic metropolità és d’1,71 euros, dels quals els usuaris abonen 0,49 euros (un 28 %), i la resta, 1,22 euros (el 72 %) és aportat per l’Administració.

Fecha: 23/07/2024